  Удмуртиысь тазалыкез утёнъя министерстволэн пресс-службаез Анжелика Тихонова корреспондент  2022-тӥ арын гужем Дэбес ёрос эмъюртын рентген ёзэтсэс выльдон ужъёсты йылаз-пумаз вуттозы. Ужъёсты «Здравоохранение» йӧскалык ӵектосэ пырись «Модернизация первичного звена здравоохранения Удмуртской Республики» программалы луыса быдэсъяло. Со сярысь элькунысь тазалыкез утёнъя министерстволэн пресс-службаез ивортӥз. Эмъюртэ улосвыл кивалтэтлэн тӧроезлэн воштӥсез Эльвира Пинчук вуылӥз. « 2021-тӥ арын программа улсын эмъяськонниысь рентген ёзэтын  выль секыт тӥрлык пуктон понна выльдон но рос-прос тупатъян ужъёс ортчытэмын вал. Толсуре эмъюртэ цифра амалэн ужась флюорограф, нош туэ южтолэзе – цифра амалэн ужась маммограф вуизы. Гужем ёзэтын кык ужан интылы чаклам выль стационарной рентген аппарат кылдоз » Эльвира Пинчук, Удмуртиысь кивалтэтлэн тӧроезлэн воштӥсез Дэбес ёрос эмъюртысь валтӥсь эмчи Елена Стрелкова верамъя, выль рентген аппарат вуиз ке, выльдон ужъёсты йылаз-пумаз вуттэмен лыдъяны луоз. « Ми понна со бадӟым шумпотон! Эмъюртамы маммографмы но рентген-аппаратмы плёнкаен ужа ай вал, со диагностика лэсьтонэз туж ӝегатылӥз. Нош рентген-кабинетмылэн интыяськеменыз сэрен пандемия вакытэ, ковидэн черламын луыны быгатӥсь пациентэз эскерон понна, милемлы мукет висисьёсты учконэз дугдытъяно луылӥз. Табере выль аппаратъёс пуктон понна ми нимаз юртысь висъетъёсты тупатъям, со эмчиослы но, висисьёслы трослы каньылгес » Елена Стрелкова, Дэбес ёрос эмъюртысь валтӥсь эмчи Али Дэбес ёрос эмъюртын выль тӥрлыкен эмчи-рентгенолог но кык рентген-лаборантъёс ужало. Туала аппаратура эскеронъёсты ӝог но ичи излучениен ортчытыны, дырыз дыръя секыт висёнъёссэс шараяны но эмъяны кутскыны луонлык сётэ. Пусъём, 2021-тӥ арын Удмуртиысь ёрос эмъюртъёсы «Модернизация первичного звена здравоохранения» программа улсын 48 секыт эм тӥрлык басьтӥзы, нош 2022-тӥ арын эшшо 11-зэ ваёзы. Тодэ вайытом, кемалась ик ӧвӧл, выль эм тӥрлык Пичи Пурга ёрос эмъюртэ но пуктӥзы. Тегъёс: Тазалык Удмуртия Дэбес ЭльвираПинчук эмъяськонниос  